钦定古今图书集成/理学汇编/经籍典/第183卷 > 汉书 > 《杜邺日食对》
## 钦定古今图书集成/理学汇编/经籍典/第183卷 > 汉书 > 《杜邺日食对》

臣闻阳尊阴卑，卑者随尊，尊者兼卑，天之道也。《春秋》
不书纪侯之母，阴义杀也。

〈注〉师古曰：“‘隐二年，纪侯使裂𦈡来逆女’。《公羊传》曰：‘婚礼不称主人，主人谓婿也。不称母，母不通也。杀谓降减也’。”

昔郑伯随姜氏之欲，终有叔段篡国之祸；周襄王内
迫惠后之难，而遭居郑之危。汉兴，吕太后权私亲属，
又以外孙为孝惠后。是时继嗣不明，凡事多晻，昼昏
冬雷之变，不可胜载。窃见陛下行不偏之政，每事约
俭，非礼不动，诚欲正身与天下更始也。然嘉瑞未应，
而日食地震。案《春秋》灾异，以指象为言语，故在于得
一类而达之也。

〈注〉师古曰：“谓天不言，但以景象指意告喻人。”